C 214/160
DA
Den Europæiske Unions Tidende
16.6.2023
Torsdag den 19. januar 2023
14. påpeger, at der bør foretages en ambitiøs revision af forordningen om fusionsmarkedsordningen for at øge dens bidrag til at sikre sektorens indtægter og stabiliteten på markedet samt fremme markedsføringen af fiskevarer og øge deres merværdi; understreger i den forbindelse betydningen af at skabe certificerede mærker for fisk og skaldyr og mekanismer til mærkning af fiskevarer samt af at øge sporbarheden i forsyningskæden, hvilket igen vil forbedre informationen til forbrugerne, tilskynde dem til at købe fisk og skaldyr af lokal og bæredygtig oprindelse og øge deres bevidsthed om småfiskeriprodukter;
15. opfordrer til, at støtteprogrammer for ikkeindustrielt fiskeri fremmes via EHFAF med henblik på at forbedre forretningsledelse og organisatoriske kapaciteter, nedbringe produktionsomkostningerne, forbedre priserne ved første salg og sikre økonomisk og miljømæssig bæredygtighed, navnlig gennem en mere bæredygtig og moderne flåde;
16. fremhæver de vanskeligheder, som småfiskerisektoren stadig oplever, og som nu er blevet forværret af svingende og stigende priser på brændstof og andre råvarer — en situation, der især påvirker de mindst konkurrencedygtige flådesegmenter, nemlig ikkeindustrielt fiskeri, traditionelt fiskeri og kystfiskeri;
Forbedring af driftsvilkårene og sikring af fremtiden for ikkeindustrielt fiskeri, traditionelt fiskeri og kystfiskeri
17. glæder sig over, at EHFAF giver mulighed for støtte til modernisering, erstatning eller erhvervelse af nyere motorer, der udleder mindre CO2, herunder motorer der bruger nye energieffektive teknologier, og til omstilling af benzinmotorer; mener, at der bør anvendes de højeste eksisterende medfinansieringssatser; advarer om, at mange af disse alternative motoriseringsløsninger endnu ikke er tilstrækkeligt udviklet eller indebærer en betydelig forøgelse af bruttotonnagen, som det er tilfældet med visse elmotorer;
18. understreger, at størstedelen af småfiskerisektoren i visse regioner er afhængig af brændstoftilskud; advarer om, at Kommissionens forslag til Rådets direktiv om omstrukturering af EU-bestemmelserne for beskatning af energiprodukter og elektricitet (COM(2021)0563) ved at ophæve den nuværende obligatoriske fritagelse for fiskerisektoren og indføre en minimumsafgiftssats bringer overlevelsen af hovedparten af småfiskerisegmentet i fare, da de ikke kan foretage lange rejser for at tanke op i havne med lavere priser; opfordrer Kommissionen og medlemsstaterne til at sikre lige vilkår på internationalt plan og derfor fortsat fritage fiskeindustrien for brændstofbeskatning; understreger, at en eventuel ny tilgang ikke bør resultere i en byrde for småfiskeriet og bør fokusere på alternative løsninger, der gør det muligt for sektoren at kombinere en retfærdig omstilling til de mål, der er fastsat i den grønne pagt, med evnen til at trives økonomisk og garantere anstændige vilkår for dens arbejdstagere; mener i den forbindelse og i betragtning af den nuværende ekstraordinære inflation i brændstofpriserne, at medlemsstaterne kan overveje ekstraordinære foranstaltninger med henblik på at yde støtte til segmentet for småfiskeri, kystfiskeri og traditionelt fiskeri til de forventede stigende produktionsomkostninger, navnlig inden for rammerne af EHFAF og de nationale operationelle programmer;
19. fremhæver de vanskeligheder og de alvorlige negative økonomiske og sociale konsekvenser, som covid-19-krisen har haft for fiskerisektoren, og vigtigheden af, at medlemsstaterne kanaliserer tilgængelige nationale midler og EU-midler derhen, hvis det er nødvendigt, samt at man overvejer ekstraordinære foranstaltninger for at hjælpe fiskere, herunder arbejdstagere, med at overvinde kriser eller markedsforstyrrelser; opfordrer medlemsstaterne til at anvende de ressourcer, der stilles til rådighed gennem krisemekanismerne, til at støtte småfiskeriet; understreger, at sektoren for kystfiskeri af mindre omfang stadig fortsatte med at fungere på trods af krisen og gav EU-borgerne adgang til fisk og skaldyr, navnlig i isolerede kystområder, på øer og i fjernområderne;
20. opfordrer indtrængende medlemsstaterne til at tildele midler fra genopretnings- og resiliensfonden til investeringer i den ikkeindustrielle kystflåde med det formål at hjælpe fiskere og medhjælpere, der udfører tilknyttet arbejde — hovedsageligt kvinder — såsom vodbindere, medhjælpere på land samt pakkere og arbejdere;
21. opfordrer indtrængende Kommissionen til under EHFAF's auspicier at lette specifik støtte til småfiskerisektoren til etablering af lager-, fryse- og køleinfrastruktur og til opretholdelse af kølekæden fra båd til endelig forbruger; mener, at denne støtte er et afgørende element for at gøre det muligt for småfiskerisegmentet at drage fuld fordel af fiskeressourcerne — uden at ødelægge eller udtømme bestandene — samt for at sikre en regelmæssig forsyning og levering af friske produkter af høj kvalitet til offentligheden, HORECA-sektoren og fødevareforarbejdningsindustrien;